Hogyan bírhatja ki az euró, ami Olaszországban történik?
Túlzottdeficit-eljárás indulhat Olaszország ellen az EU pénzügyi szabályainak megsértése miatt. A kölcsönös engedmények ugyanakkor erősíthetnék a közös fiskális felelősséget.
Piaci válsághoz vezethet Róma és Brüsszel vitája az olasz költségvetési tervezetről – olvasható az e heti HVG-ben. A várhatóan még hónapokig elhúzódó és egyre jobban elmérgesedő vita abból fakadt, hogy a szélsőjobboldali Ligából és az elitellenes Ötcsillagos Mozgalomból álló koalíció 2019-re 2,4 százalékos költségvetési hiányt célzott meg, ami nem teszi lehetővé a GDP 131 százalékára rugó adóssághegy csökkentését.

Egyik fél sem látszik engedni. Giuseppe Conte olasz kormányfő például közölte, hogy nincs B terv. A baj az, hogy a kormány csak a deficit növelésével tudja betartani választási ígéretét. Az EU viszont az euróövezet stabilitását tartja szem előtt.

Brüsszel nem akar rossz precedenst, és a maga presztízsét is védi, így büntetőintézkedésekkel fenyegetőzik. Először is arra kötelezheti Olaszországot, hogy a GDP 0,2 százalékát helyezze letétbe, mely összeg pénzügyi büntetéssé válik, amennyiben az esetleges új határidőre nem tesz intézkedéseket az adósságcsökkentésre. Az együttműködés további elmulasztása esetén Olaszországot kizárhatják az EU-alapokból, akár 9 milliárd eurós büntetésre is számíthat.

Kérdés persze, eljutnak-e idáig, miközben jövő májusban európai parlamenti választások lesznek, ami olasz részről még kevésbé kedvez a rugalmasságnak.

Részletek az e heti HVG-ben.
túlzottdeficit-eljárás EU HVG ajánló Olaszország